30)

Tillæg I affattes således: »Tillæg I Kontrakt om sikring af vedvarende luftdygtighed 1. Når en ejer/operatør i overensstemmelse med punkt M.A.201 indgår kontrakt med en organisation til sikring af vedvarende luftdygtighed, der er godkendt i henhold til del-M, subpart-G (CAMO), om udførelse af opgaver forbundet med vedvarende luftdygtighed, skal ejeren/operatøren på anmodning af den kompetente myndighed sende en kopi af aftalen til den kompetente myndighed i registreringsmedlemsstaten, når dokumentet er blevet undertegnet af begge parter. 2. Kontrakten skal udarbejdes under hensyntagen til kravene i del-M og skal fastlægge de undertegnende parters forpligtelser for så vidt angår luftfartøjets vedvarende luftdygtighed. 3. Den skal som minimum omfatte: — luftfartøjets registreringsnummer — luftfartøjstypen — luftfartøjets serienummer — navn eller firmaoplysninger, inklusive adresse, på luftfartøjets ejer eller registrerede lejer — CAMO-relaterede oplysninger og herunder adressen — operationstype. 4. Den skal indeholde følgende: »Ejeren/operatøren overlader til den godkendte organisation til sikring af luftfartøjets vedvarende luftdygtighed at udarbejde et vedligeholdelsesprogram, der skal godkendes af den kompetente myndighed som fastlagt i punkt M.1, og tilrettelægge vedligeholdelsen af luftfartøjet i henhold til førnævnte vedligeholdelsesprogram. Ifølge denne kontrakt påtager begge undertegnende parter sig at opfylde de respektive forpligtelser i denne kontrakt. Ejeren/operatøren erklærer efter bedste overbevisning, at alle oplysninger, som er afgivet til CAMO'en om luftfartøjets vedvarende luftdygtighed, er og bliver præcise, og at der ikke vil blive foretaget ændringer på luftfartøjet uden forudgående godkendelse fra CAMO'en. I tilfælde af, at en af de undertegnende parter ikke overholder denne kontrakt, erklæres den for ugyldig. I dette tilfælde bærer ejeren/operatøren det fulde ansvar for enhver opgave, der er forbundet med luftfartøjets vedvarende luftdygtighed, og ejeren er forpligtet til at oplyse den kompetente myndighed i registreringsmedlemsstaten herom inden for to uger.« 5. Når en ejer/operatør indgår kontrakt med en CAMO i overensstemmelse med punkt M.A.201, skal parterne dele forpligtelserne som følger: 5.1. CAMO'ens forpligtelser: 1. Luftfartøjets typemodel skal være omfattet af organisationens godkendelse. 2. Med henblik på at sikre luftfartøjets vedvarende luftdygtighed skal organisationen overholde nedenstående betingelser: a) udarbejde et vedligeholdelsesprogram for luftfartøjet, der skal omfatte enhver form for dokumentationsplan, der i givet fald er udarbejdet b) angive, hvilke vedligeholdelsesopgaver (i vedligeholdelsesprogrammet) der kan udføres af piloten/ejeren i overensstemmelse med punkt M.A.803(c) c) påse, at luftfartøjets vedligeholdelsesprogram godkendes d) give ejeren/operatøren af luftfartøjet en kopi af luftfartøjets vedligeholdelsesprogram, når dette er blevet godkendt e) påse, at der foretages en overgangsinspektion med udgangspunkt i luftfartøjets tidligere vedligeholdelsesprogram f) påse, at alle former for vedligeholdelse udføres af en godkendt vedligeholdelsesorganisation g) påse, at alle relevante luftdygtighedsdirektiver anvendes h) påse, at alle fejl, som konstateres i forbindelse med planlagt vedligeholdelse eller luftdygtighedseftersyn, eller som indberettes af ejeren, udbedres af en godkendt vedligeholdelsesorganisation; koordinere planlagt vedligeholdelse, anvendelse af luftdygtighedsdirektiver, udskiftning af dele med begrænset levetid og krav om inspektion af komponenter i) underrette ejeren, hver gang luftfartøjet skal bringes til en godkendt vedligeholdelsesorganisation j) administrere al teknisk dokumentation og k) arkivere al teknisk dokumentation. 3. Organisationen skal påse, at enhver ændring af luftfartøjet i henhold til bilag I (del-21) til forordning (EU) nr. 748/2012 bliver godkendt, inden den foretages. 4. Organisationen skal påse, at enhver reparation af luftfartøjet i henhold til bilag I (del-21) til forordning (EU) nr. 748/2012 bliver godkendt, inden den udføres. 5. Organisationen skal underrette den kompetente myndighed i registreringsmedlemsstaten, hvis ejeren ikke bringer luftfartøjet til den godkendte vedligeholdelsesorganisation, som krævet af den godkendte organisation. 6. Organisationen skal underrette den kompetente myndighed i registreringsmedlemsstaten, såfremt denne kontrakt ikke er blevet overholdt. 7. Organisationen skal påse, at luftdygtighedseftersynet af luftfartøjet udføres, når dette er nødvendigt, og påse, at luftdygtighedseftersynsbeviset udstedes, eller at en henstilling sendes til den kompetente myndighed i registreringsmedlemsstaten. 8. Organisationen skal inden 10 dage sende den kompetente myndighed i registreringsmedlemsstaten en kopi af ethvert luftdygtighedseftersynsbevis, som den har udstedt eller forlænget. 9. Organisationen skal indberette enhver hændelse i overensstemmelse med kravene i de gældende bestemmelser. 10. Organisationen skal underrette den kompetente myndighed i registreringsmedlemsstaten, hvis denne aftale opsiges af en af parterne. 5.2. Ejerens/operatørens forpligtelser: 1. Ejeren/operatøren skal have et generelt kendskab til det godkendte vedligeholdelsesprogram. 2. Ejeren/operatøren skal have et generelt kendskab til dette bilag (del-M). 3. Ejeren/operatøren skal bringe luftfartøjet til den godkendte vedligeholdelsesorganisation, der er aftalt med den CAMO'en, på det tidspunkt, der er anført i den CAMO'ens anmodning. 4. Ejeren/operatøren må ikke ændre luftfartøjet uden først at have rådført sig med CAMO'en. 5. Ejeren/operatøren skal oplyse CAMO'en om alle former for ekstraordinær vedligeholdelse, der er blevet udført uden CAMO'ens kendskab og kontrol. 6. Ejeren/operatøren skal via sin logbog indberette alle fejl, der er konstateret i forbindelse med driften af luftfartøjet, til CAMO'en. 7. Ejeren/operatøren skal underrette den kompetente myndighed i registreringsmedlemsstaten, hvis denne kontrakt opsiges af en af parterne. 8. Ejeren/operatøren skal underrette CAMO'en og den kompetente myndighed i registreringsmedlemsstaten, hvis luftfartøjet sælges. 9. Ejeren/operatøren skal indberette enhver hændelse i overensstemmelse med kravene i de gældende bestemmelser. 10. Ejeren/operatøren skal jævnligt give CAMO'en oplysninger om luftfartøjets flyvetimer og alle andre driftsoplysninger, således som aftalt med CAMO'en. 11. Ejeren/operatøren skal indføre certifikatet om frigivelse til tjeneste i logbøgerne som nævnt i punkt M.A.803(d), når han udfører pilot/ejervedligeholdelse, idet han dog ikke må gå ud over den liste over vedligeholdelsesopgaver, der er fastlagt i det godkendte vedligeholdelsesprogram, jf. punkt M.A.803(c). 12. Ejeren/operatøren skal, senest 30 dage efter at have udført en pilot-/ejervedligeholdelsesopgave, i overensstemmelse med punkt M.A.305(a), give meddelelse herom til CAMO'en.«